Anexă la HCL nr………../………………                       

PROCEDURA DE ADMINISTRARE A TAXEI DE TRANZIT
Art. 1 (1) Începând cu data de 01.01.2010 toate vehiculele de transport marfă cu masa totală maximă autorizată mai mare de 7,5 tone vor plăti o taxă de tranzit în valoare de 200 lei, taxă aprobată prin HCL nr. 196/2009.

(2) Taxa de tranzit în Municipiul Timişoara pentru vehiculele de transport marfă cu masa totală maximă autorizată mai mare de 7,5 tone care nu au număr de înmatriculare în Judeţul Timiş constituie venit cu destinaţie specială şi va fi utilizat exclusiv pentru întreţinerea şi reparaţia drumurilor de pe raza Municipiului Timişoara.

Art. 2: (1) Persoanele fizice şi juridice care au domiciliul/sediul pe raza judeţului Timiş sunt exceptate de la plata taxei de tranzit. Pentru aceste persoane Direcţia Fiscală a Municipiului Timişoara va elibera tichete gratuite numai dacă obligaţiile fiscale către bugetul local ajunse la scadenţă sunt stinse, la cerere şi în baza următoarelor documente: 
– persoanele fizice - copie C.I./B.I. şi certificatul de înmatriculare din care să rezulte că vehiculul este deţinut în proprietate sau în temeiul unui contract de leasing;

- persoanele juridice - copia certificatului de înmatriculare la Registrul Comerţului şi certificat de înmatriculare din care să rezulte că vehiculul este deţinut în proprietate sau în temeiul unui contract de leasing

(2) Persoanele fizice şi juridice care au domiciliul/sediul pe raza judeţului Timiş vor depune la registratura Primăriei Municipiului Timişoara (camera 12), documentele prezentate la aliniatul precedent, în vederea eliberării tichetelor gratuite reprezentând taxa de tranzit. 
(3) În cazul în care proprietarul/deţinătorul legal al vehiculului nu va face dovada domiciliului/sediului vor achita taxa de tranzit.

(4) Modelul tichetului reprezentând taxa de tranzit gratuit este prezentat în Anexa 1, care face parte integrantă din prezenta procedură.

Art. 3: (1) Taxa de tranzit se achită la punctele de control acces în Municipiul Timişoara, acolo unde există bariere de acces (Calea Aradului, Calea Dorobanţilor, Calea Şagului) şi la benzinăriile cu care Municipiul Timişoara încheie contracte de colaborare, acolo unde nu există bariere de acces. Pentru celelalte situaţii, unde nu există bariere de acces şi implicit puncte de control acces, plata taxei de tranzit se face prin achiziţionarea tichetului reprezentând taxa de tranzit de la benzinăriile cu care Municipiul Timişoara va încheia contracte de colaborare.
(2) Agenţii Direcţiei Poliţia Comunitară  vor încasa taxa de tranzit şi vor asigura accesul la punctele de control.

(3) Municipiul Timişoara prin Primar va încheia contracte de colaborare cu benzinăriile de pe raza judeţului Timiş, care doresc această colaborare, în vederea distribuirii tichetelor reprezentând taxa de tranzit pentru vehiculele de transport marfă cu masa totală maximă autorizată mai mare de 7,5 tone.

(4) Contractul – cadru de colaborare ce se va încheia în vederea distribuirii, prin vânzare, către populaţie a tichetelor reprezentând  taxa de tranzit pentru vehiculele de transport marfă cu masa totală maximă autorizată mai mare de 7,5 tone este cuprins în Anexa 2 care face parte integrantă din prezenta procedură.

(5) Termenul pentru care contractul de colaborare îşi produce efectele va fi negociat cu fiecare colaborator în parte.

Art. 4: (1)Tichetul reprezentând taxa de tranzit este prezentat în Anexa 3 care face parte integrantă din prezenta procedură.

(2) Tichetele de tranzit vor fi afişate la vedere, pe parbrizul vehiculului în partea stângă jos.

Art. 5: (1) Taxa de tranzit se achită pentru fiecare vehicul cu masa totală maximă autorizată mai mare de 7,5 tone care tranzitează Municipiul Timişoara şi este valabilă numai în perioada marcată pe tichet.

 (2) Tichetele reprezentând taxa de tranzit nu sunt transmisibile de la un vehicul la altul.

Art. 6: (1) Constituie contravenţie şi se sancţionează cu amendă de 2.500 RON următoarele fapte:

a)
tranzitarea Municipiului Timişoara fără achitarea taxei de tranzit.

b)
deteriorarea barierelor de acces. În acest caz se va achita şi contravaloarea pentru înlocuirea barierei de acces;
c)
neafişarea tichetului la vedere, conform art. 4 alin. (2) din prezenta procedură;]
d)
lipsa tichetului gratuit în cazul persoanele fizice şi juridice care au domiciliul/sediul pe raza judeţului Timiş.

(2) Constatarea contravenţiilor şi aplicarea sancţiunilor prevăzute în prezenta hotărâre se face de către agenţii Poliţiei Rutiere, agenţii Poliţiei Comunitare precum şi de către personalul Serviciului Reglementări Transporturi Urbane din cadrul Direcţiei Drumuri şi Transporturi a Primăriei Municipiului Timişoara.

Art. 7: Prevederile HCL nr. 485/2006, modificată şi completată prin HCL nr. 21/2008, vor fi respectate întocmai.
